Gojaznost skraćuje životni vek
Prema najnovijim podacima Svetske zdravstvene organizacije više od milijardu odraslih osoba širom sveta ima prekomernu težinu
Deca rodjena u Americi 2009. godine, mogu da očekuju da žive prosečno 78 godina, sudeći prema procenama Američkih Centara za kontrolu bolesti. To je slučaj u mnogim delovima Sjedinjenih Država. Medjutim, na nekim mestima, očekivani životni vek je umanjen ili je čak opao, što je retkost u razvijenim zemljama pa zdravstveni stručnjaci kažu, da je to razlog za zabrinutost. Studija koja je objavljena u Časopisu za zdravstvene pokazatelje (Journal of Health Metrics) pokazala je da Sjedinjene Države sada zaostaju za 10 drugih razvijenih zemalja kada je reč o dužini trajanja životnog veka, iako Amerikanci troše više za zdravstvenu zaštitu od ljudi u većini drugih zemalja. Studija ima još jedno iznenadjujuće otkriće, sudeći prema uredniku časopisa Krisu Mareju. „ Amerikanke i dalje žive duže od Amerikanaca za 5 do 8 godina ali su sklone nekim lošim navikama. Studije pokazuju da je epidemija gojaznosti najviše rasprostranjena u američkim državama na jugu zemlje. Studija objavljena prošle godine pokazala je da u 10 država u tom regionu, dve trećine stanovništva ima prekomernu težinu ili je gojazno. Doktor Moris Vašington je hirurg iz Južne Karoline koji izvodi barijatrijske operacije odnosno sužavanje želuca kod veoma gojaznih tinejdžera. On ukazuje na način ishrane na jugu koji podrazumeva prženu i visokokaloričnu hranu. On takodje problem gojaznosti povezuje i sa previše sedenja. Na univerzitetu Harvard, doktor Frenk Hu proučava neaktivni životni stil i njegov uticaj na gojaznost, dijabetes tipa 2 i prerano umiranje. On za brojne bolesti povezane sa gojaznošću okrivljuje vreme provedeno ispred televizora. Dužina trajanja životnog veka zavisi od mnogo stvari, uključujući redovno vežbanje, kvalitetnu medicinsku zaštitu i održavanje zdrave telesne težine. Ali, kako Amerikanci mnogo više vole neaktivni životni stil i okreću se sve više preradjenoj, visokokaloričnoj ishrani, koja povećava telesnu težinu, živeti duže i zdravije predstavlja ozbiljan izazov.